**Z A P I S N I K**

sa 25. sjednice Općinskog vijeća Općine Tompojevci, održane u Hrvatskom domu, Radićeva 23, Tompojevci, dana 22. veljače 2021. godine s početkom u 17,00 sati.

**Sjednici su nazočni članovi Općinskog vijeća Općine Tompojevci**

1. Zlatko Potočki - predsjednik Općinskog vijeća
2. Tomislav Panenić
3. Ivan Štefanac
4. Jelena Kovačević
5. Bernadica Sitaš
6. Amalija Lovrić
7. Dejan Ljikar
8. Tatjana Penavić
9. Miroslav Čulig
10. Danijel Račman
11. Zdravko Galović

**Odsutni:**

1. Damir Tkalec, član vijeća (samoizolacija)

**Osim članova Općinskog vijeća, sjednici su nazočni:**

1. Zdravko Zvonarić – Općinski načelnik
2. Kristina Kujundžić - zamjenica Općinskog načelnika
3. Slavko Ždinjak - zamjenik općinskog načelnika iz reda pripadnika rusinske nacionalne manjine
4. Kata Cvitković – pročelnica JUO
5. Igor Štrangarević – direktor Komunalca d.o.o. Vukovar

Predsjednik Općinskog vijeća pozdravlja nazočne, utvrđuje da postoji kvorum za održavanje sjednice (nazočno 11 vijećnika od 12 vijećnika) i da se mogu donositi pravovaljane odluke, te predlaže dnevni red:

1. Usvajanje skraćenog zapisnika s prošle sjednice Općinskog vijeća.
2. Izvješće o radu davatelja javne usluge prikupljanja miješanog i biorazgradivog komunalnog otpada - tvrtke Komunalac d.o.o. Vukovar, na području Općine Tompojevci za 2020. godinu.
3. Prijedlog Programa potpora poljoprivredi na području Općine Tompojevci za 2021. godinu.
4. Prijedlog Programa potpora gospodarstvu na području Općine Tompojevci za 2021. godinu.
5. Prijedlog Statuta Općine Tompojevci.
6. Prijedlog Poslovnika Općinskog vijeća Općine Tompojevci.
7. Prijedlog Odluke o donošenju II. izmjena i dopuna Prostornog plana uređenja Općine Tompojevci
8. Prijedlog Odluke o kupovini osobnog automobila.
9. Različito.

Dnevni red jednoglasno prihvaćen ( 11 glasova „ZA“).

**Točka 1.**

*Usvajanje skraćenog zapisnika s prošle sjednice Općinskog vijeća*

Predsjednik vijeća dao je na raspravu i usvajanje Zapisnik s prošle sjednice Općinskog vijeća.

**Zapisnik bez rasprave usvojen jednoglasno ( 11 glasova „ZA“).**

**Točka 2.**

*Izvješće o radu davatelja javne usluge prikupljanja miješanog i biorazgradivog komunalnog otpada - tvrtke Komunalac d.o.o. Vukovar, na području Općine Tompojevci za 2020. godinu*

Direktor Komunalca d.o.o Vukovar Igor Štrangarević, kao izvjestitelj, pozdravlja sve nazočne i obrazlaže da je u organizirano sakupljanje i prijevoz komunalnog otpada na području Općine Tompojevci uključeno ukupno 476 domaćinstva i 11 pravnih osoba. Prikupljeno je 213 tona komunalnog otpada, od toga najviše miješanog komunalnog otpada 207 tona. Na reciklažnom dvorištu u Mikluševcima prikupilo se 20,5 tona otpada, od toga najviše otpada na građevinski materijal koji sadrži azbest i glomazni otpad. Podijeljene su obavijesti o načinu sakupljanja komunalnog otpada u 2021. godini te vrećice za odvojeno sakupljanje papira i plastike na kućnom pragu.

Predsjednik Općinskog vijeća otvara raspravu.

Zdravko Galović zahvaljuje direktoru na učinjenom, korektno obavljaju posao, uvijek ima nezadovoljnih građana, mišljenja je da bi se i škola trebala uključiti.

Tatjana Penavić pita može li se dobiti kontejner, gore u brdu kod Berka stvorila se deponija plastike.

Općinski načelnik zahvaljuje direktoru na suradnji i obavljanju koncesije, te dodaje da se Komunalac na području općine pojavljuje i kao izvođač radova ( tematski park, spomen obilježje, ceste i dr.). Nada se da će s istim žarom i dalje nastaviti raditi i pomagati općini Tompojevci.

Igor Štrangarević zahvaljuje na uzvratnoj suradnji i pohvaljuje stanovnike općine Tompojevci jer imaju najnižu stopu kom. otpada po glavi stanovnika, a što se tiče saniranja divljih odlagališta u dogovoru s Općinskim načelnikom i to će se riješiti.

Predsjednik Općinskog vijeća stavio je Izvješće na glasanje te je Općinsko vijeće jednoglasno sa 11 glasova „ZA“ usvojilo :

**Izvješće o radu davatelja javne usluge prikupljanja miješanog i biorazgradivog komunalnog otpada - tvrtke Komunalac d.o.o. Vukovar, na području Općine Tompojevci za 2020. godinu**

**Točka 3.**

*Prijedlog Programa potpora poljoprivredi na području Općine Tompojevci za 2021. godinu*

Vijećnik Tomislav Panenić, kao izvjestitelj, obrazlaže predložene mjere u Programu potpora poljoprivredi za 2021. godinu. Mjera 1. Financiranje natpisnih ploča poljoprivrednih gospodarstava, planirani iznos sredstava je 10.000,00 kn i Mjera 2. Potpora za kontrolu plodnosti tla, planirani iznos sredstava je 40.000,00 kn (pojašnjava pojedinačno svaku mjeru). Budući da je postavljanje ploča i analiza tla zakonska obveza cilj nam je spriječiti da naša poljoprivredna gospodarstva ne budu kažnjena. Ovaj program, nakon usvajanja, potrebno je poslati na suglasnost u Ministarstvo poljoprivrede.

Predsjednik Općinskog vijeća otvara raspravu.

Tatjana Penavić je protiv predloženih mjera, jer to je zakonska osnova i svi moraju imati ploče i vršiti analizu tla, bolje da se taj novac uloži u ravnanje lenija.

Općinski načelnik se uključuje u raspravu i pojašnjava da su sredstva predviđena u proračunu za program ili će se ići u rebalans. Ima dosta staračkih domaćinstava za koje to nema tko odraditi, a na ovaj način potičemo sustav poljoprivrede da to mora napraviti.

Tomislav Panenić govori da je također zakonska obveza svakog pojedinca da održava lenije ispred svog zemljišta. Ne može biti da su predložene mjere nepotrebne za sve ako su nepotrebne za pojedinca.

Predsjednik Općinskog vijeća stavio je prijedlog Programa na glasanje te je Općinsko vijeće sa 10 glasova „ZA“ i jednim „PROTIV“ (Tatjana Penavić) donijelo

**Program potpora poljoprivredi na području Općine Tompojevci za 2021. godinu**

**Točka 4.**

*Prijedlog Programa potpora gospodarstvu na području Općine Tompojevci za 2021. godinu*

Vijećnik Tomislav Panenić, kao izvjestitelj, obrazlaže predložene mjere Programa potpora gospodarstvu za 2021. godinu. Predložene mjere su nastavak na prošlu godinu, osim *Mjere 4. - smanjenje negativnih utjecaja na ugostiteljstvo*, to je nova mjera, jedan je ugostitelj na području Općine pa da mu se pokuša pomoći. Kod *Mjere 3. - sufinanciranje novog zapošljavanja*, zapošljavanje se proširilo i na osobe koje nemaju prebivalište na području naše općine.

Predsjednik Općinskog vijeća otvara raspravu.

Daljnje rasprave, pitanja niti dopuna nije bilo. Predsjednik Općinskog vijeća stavio je prijedlog Programa na glasanje te je Općinsko vijeće jednoglasno sa 11 glasova „ZA“ donijelo :

**Programa potpora gospodarstvu na području Općine Tompojevci za 2021. godinu**

**Točka 5.**

*Prijedlog Statuta Općine Tompojevci*

Pročelnica JUO Kata Cvitković, kao izvjestitelj, obrazlaže kako je Zakon o izmjenama i dopunama Zakona o lokalnoj i područnoj (regionalnoj) samoupravi objavljen u „Narodnim novinama“ broj 144/20 te je dana 24. prosinca 2020. isti stupio na snagu, osim pojedinih članaka koji imaju odgođeno stupnje na snagu, a koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinca lokalne i područne (regionalne) samouprave te općinske načelnike, gradonačelnike i župane. Navodi, nadalje, kako je člankom 32. predmetnog Zakona o izmjenama i dopunama Zakona o lokalnoj i područnoj (regionalnoj) samoupravi propisana obveza jedinica lokalne i područne (regionalne) samouprave da usklade svoje statute i druge opće akte s odredbama navedenog zakona u roku od 60 dana od dana stupanja na snagu istoga. Kako bi Općina Tompojevci izvršila usklađivanje Statuta sa važećim zakonskim propisima, a budući da Statut već ima dosta izmjena i dopuna, pristupilo se izradi novog teksta Statuta Općine Tompojevci, te detaljno obrazlaže prijedlog Statuta koji je dostavljen s obrazloženjem općinskim vijećnicima u pisanim materijalima za sjednicu.

Predsjednik Općinskog vijeća otvara raspravu.

Daljnje rasprave, pitanja niti dopuna nije bilo. Predsjednik Općinskog vijeća stavio je prijedlog Statuta na glasanje te je Općinsko vijeće jednoglasno sa 11 glasova „ZA“ donijelo :

**Statut Općine Tompojevci**

**Točka 6.**

*Prijedlog Poslovnika Općinskog vijeća Općine Tompojevci*

Pročelnica JUO Kata Cvitković, kao izvjestitelj, uvodno obrazlaže kako se, kao i u prethodnoj točki, postupa sukladno obvezi propisanoj člankom 32. Zakona o izmjenama i dopunama Zakona o lokalnoj i područnoj (regionalnoj) samoupravi, objavljenog u „Narodnim novinama“ broj 144/20, sukladno kojoj su jedinice lokalne i područne (regionalne) samouprave dužne uskladiti svoje statute i druge opće akte s odredbama predmetnog zakona u roku od 60 dana od dana njegovog stupanja na snagu. Kako bi Općina Tompojevci izvršila usklađivanje Poslovnika sa važećim zakonskim propisima, a budući da Poslovnik već ima dosta izmjena i dopuna, pristupilo se izradi novog teksta Poslovnika Općinskog vijeća Općine Tompojevci, te detaljno obrazlaže prijedlog Poslovnika koji je dostavljen s obrazloženjem općinskim vijećnicima u pisanim materijalima za sjednicu.

Predsjednik Općinskog vijeća otvara raspravu.

Tomislav Panenić i Miroslav Čulig iznose svoje stajalište u vezi elektronička sazivanja i održavanja sjednica Općinskog vijeća.

Predsjednik Općinskog vijeća stavio je prijedlog Poslovnika na glasanje te je Općinsko vijeće jednoglasno sa 11 glasova „ZA“ donijelo :

**Poslovnik Općinskog vijeća Općine Tompojevci**

**Točka 7.**

*Prijedlog Odluke o donošenju II. izmjena i dopuna Prostornog plana uređenja Općine Tompojevci*

Općinski načelnik daje obrazloženje po ovoj točki dnevnog reda. II. Izmjene i dopune PPUO Tompojevci obuhvaćaju ucrtavanja dijela granica eksploatacijskog polja Berak , ucrtavanje dijela plinovoda od bušotine Berak-1 do Stanice za obradu plina i korekcije odredbi za provedbu vezanih za planirane zahvate. Izradu ovih II. izmjena i dopuna PPUO Tompojevci financira tvrtka Vermilion, osim troškova objave javne rasprave koju je financirala Općina Tompojevci.

Predsjednik Općinskog vijeća otvara raspravu.

Daljnje rasprave, pitanja niti dopuna nije bilo. Predsjednik Općinskog vijeća stavio je prijedlog Odluke na glasanje te je Općinsko vijeće jednoglasno sa 11 glasova „ZA“ donijelo :

**Odluku o donošenju II. izmjena i dopuna Prostornog plana uređenja Općine Tompojevci**

**Točka 8.**

*Prijedlog Odluke o kupovini osobnog automobila*

Općinski načelnik daje obrazloženje po ovoj točki dnevnog reda. U proračunu Općine za 2021. godinu predviđena su sredstva u visini 100.000,00 kn za kupovinu službenog automobila. Budući da Općinsko vijeće odlučuje o stjecanju i otuđivanju nekretnina i pokretnina te drugom raspolaganju imovinom Općine čija pojedinačna vrijednosti prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina ( a ta vrijednost iznosi oko 35.000,00 kn) predlaže se donošenje ove Odluke.

Predsjednik Općinskog vijeća otvara raspravu.

Miroslav Čulig postavlja pitanje zašto je potreban novi auto i što je s autima koje općina ima u sadašnjem vlasništvu (Ford Fiesta i Reno Megan).

Općinski načelnik odgovara da se troškovi za popravak Ford Fieste kreću oko 7.600,00 kn, plus nove gume i registracija što ukupno iznosi oko 12.000,00 kuna. Neisplativo za održavanje. Reno Megan se zadržava zbog javnih radova i ostalih potreba Općine.

Predsjednik Općinskog vijeća stavio je prijedlog Odluke na glasanje te je Općinsko vijeće jednoglasno sa 11 glasova „ZA“ donijelo

**Odluku o kupovini osobnog automobila**

Točka 9.

*Različito*

Pod ovom točkom dnevnog reda Ivan Štefanac je postavio pitanje Općinskom načelniku u vezi rasvjete, koja ne gori, kod spomen obilježja u Bokšiću, a Tatjana Penavić pitanje u vezi radova na domu u Berku i odnosu Općinskog načelnika i MO Berak.

Općinski načelnik je dao odgovore i iznio svoje stajalište u vezi postavljenih pitanja ( rasvjeta će se popraviti, a možda je samo isključena sklopka, obrazlaže svoj odnos s MO Berak i što se sve napravilo i što će se napraviti u domu Berak). Tomislav Panenić se uključuje u raspravu oko doma, te dodao kako je on s načelnikom obišao dom i pogledao što treba napraviti. Na kraju sjednice Zdravko Galović poziva na zajedništvo i dogovore Općinskog načelnika i Mjesnog odbora.

Nakon što je iscrpljen usvojeni dnevni red, predsjednik Općinskog vijeća je zahvalio svima na radu te zaključio sjednicu u 18,06 sati.

Zapisnik vodila Predsjednik Općinskog vijeća

Kata Cvitković Zlatko Potočki